VENDIM

Nr. 334, datë 19.12.2022

MBI MOSFILLIMIN E PROCEDURËS PËR LICENCIMIN E SHOQËRISË “ATEANI ENERGY” SHPK NË VEPRIMTARINË E TREGTIMIT TË ENERGJISË ELEKTRIKE

Në mbështetje të nenit 16 dhe të nenit 37, pika 2, germa “d”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “e”, nenit 5, pika 1, germa “e”, nenit 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe nenit 19 pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 19.12.2022, mbasi shqyrtoi relacionin me nr. 2073/1 prot., datë 14.12.2022, të Drejtorisë së Licencimit, Autorizimeve dhe Mbikëqyrjes, “Mbi mosfillimin e procedurës për licencimin e shoqërisë ‘Ateani Energy’ sh.p.k. në veprimtarinë e tregtimit të energjisë elektrike”,

konstatoi se: 

- Shoqëria “Ateani Energy” sh.p.k., me shkresën e protokolluar në ERE me nr. 2036 prot., datë 5.12.2022, ka paraqitur kërkesën për licencim në veprimtarinë e tregtimit të energjisë elektrike.

- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e tregtimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e tregtimit të energjisë elektrike (neni 9, pika 2.5); shtojcën 1 dhe shtojcën 1E të plotësuar; si dhe të ketë kryer pagesën për regjistrim dhe shqyrtim të aplikimit (aneksi A).

- Shoqëria ka kryer pagesën e aplikimit për licencim në veprimtarinë e tregtimit të energjisë elektrike në zbatim të aneksit A të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.

- Nga aplikimi rezulton se shoqëria “Ateani Energy” sh.p.k. ka plotësuar dokumentacionin, si vijon:

- formati dhe dokumentacioni për aplikim, neni 9, pika 1.1 germat “a”, “b”, “c”: plotësuar;

- dokumentacioni juridik, administrativ dhe pronësor, neni 9, pika 1.2, germat “a”, “d”: plotësuar;

- pika 2.5, “Dokumentacioni specifik për licencën e tregtimit të energjisë elektrike”: plotësuar.

- Nga ky aplikim rezulton, gjithashtu, se mungon dokumentacioni, si vijon: 

Neni 9, “Formati dhe dokumentacioni për aplikim”
Pika 1, “Dokumentacioni i përgjithshëm për të gjitha aplikimet për pajisje me licencë”:
- Pika 1.2, :Dokumentacioni juridik dhe administrativ:
- germa “b”: shoqëria nuk ka depozituar në ERE vërtetimet e gjendjes gjyqësore për shoqërinë si edhe për administratorin;
- germa “c”: shoqëria ka depozituar në ERE strukturën organizative të saj, por nuk ka përcjellë informacion lidhur me stafin përkatës, i cili do të jetë në funksion të veprimtarisë së tregtimit të energjisë elektrike.

- Pika 1.3, “Dokumentacioni financiar dhe fiskal”:
- germa “a”: Shoqëria nuk ka depozituar në ERE vërtetimet për shlyerjen e detyrimeve ndaj organeve tatimore dhe atyre të sigurimeve shoqërore dhe shëndetësore;
- germa “b”: në vijim të depozitimit të informacionit të sipërpërmendur, shoqëria “Ateani Energy” sh.p.k. nuk ka deklaruar në asnjë moment se me çfarë fondesh do të mbulojë veprimtarinë e tregtimit të energjisë elektrike; në kushtet kur kjo shoqëri është e përbërë nga dy ortakë, vlerësohet se duhej të përcaktonte me anë të vendimit të asamblesë se cili nga ortakët do të ndërmarrë mbulimin financiar;
- germa “c”: shoqëria nuk ka përcjellë plan-biznesi për veprimtarinë e tregtimit të energjisë elektrike në kuptim të kësaj kërkese të rregullores. 

- Po ashtu evidentohet se shoqëria nuk ka të parashikuar në objektin e saj në QKB, ushtrimin e veprimtarisë së tregtimit të energjisë elektrike.

- Në mbështetje të përcaktimeve të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, nëse aplikuesi, brenda 1 (një) muaji nga marrja dijeni e vendimit për mosfillimin e procedurës, paraqet dokumentacionin thelbësor të konstatuar të munguar, dokumentacioni i paraqitur për aplikimin e mëparshëm dhe pagesa për aplikim do të konsiderohen të vlefshme për fillimin e procedurës.

Për gjithë sa më sipër, Bordi i ERE-s 

VENDOSI:

1. Të mos fillojë procedurën për licencimin e shoqërisë “Ateani Energy” sh.p.k. në veprimtarinë e tregtimit të energjisë elektrike.

2. Nëse aplikuesi, brenda 1 (një) muaji nga marrja dijeni e vendimit për mosfillimin e procedurës, paraqet dokumentacionin thelbësor të konstatuar të munguar, dokumentacioni i paraqitur për aplikimin e mëparshëm dhe pagesa për aplikim do të konsiderohen të vlefshme për fillimin e procedurës. 

3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

